คลังจ่อแปรรูปรัฐวิสาหกิจ
โพสต์ทูเดย์-คลังเตรียมหารือกับตลาดหลักทรัพย์ นำรัฐวิสาหกิจ จดทะเบียนในตลาดหลักทรัพย์
13 ม.ค. 2553

โพสต์ทูเดย์-คลังเตรียมหารือกับตลาดหลักทรัพย์ นำรัฐวิสาหกิจ จดทะเบียนในตลาดหลักทรัพย์ 
นายกุลิศ สมบัติศิริ รองผู้อำนวยการ สำนักงานคณะกรรมการนโยบายรัฐวิสาหกิจ (สคร.) เปิดเผยว่า กระทรวงการคลังเตรียมหารือกับตลาดหลักทรัพย์แห่งประเทศไทย(ตลท.)ในช่วงปลายเดือน ม.ค. หรือต้น เดือน ก.พ.53 เพื่อร่วมกำหนดแนวทางการนำรัฐวิสาหกิจเข้าจดทะเบียนในตลาดหลักทรัพย์ ซึ่งเป็นไปตามแผนพัฒนาตลาดทุนไทย          ทั้งนี้ ภายในปี 53 สคร.มีแผนจะนำรัฐวิสาหกิจและบริษัทลูกของรัฐวิสาหกิจเข้าจดทะเบียนในตลาดหลักทรัพย์ SET และตลาดหลักทรัพย์ MAI  เพิ่มเติม ซึ่งมีรัฐวิสาหกิจและบริษัทลูกที่มีความพร้อมราว 5-6 แห่ง เนื่องจากมองว่าการนำรัฐวิสาหกิจเข้าจดทะบียนในตลาดหลักทรัพย์จะเป็นผลดีต่อองค์กรในการระดมเงินลงทุน ส่วนระยะเวลาของการเข้าจดทะเบียนขึ้นกับความพร้อมของรัฐวิสาหกิจแต่ละแห่ง 
"ที่เราตั้งไว้ก็ 5-6 ราย เพื่อเข้าทั้ง 2 ตลาด ก็ต้องหารือกับตลาดหลักทรัพย์ก่อน แล้วถ้าจะไปคุยกับรัฐวิสาหกิจ เช่น ถ้าจะนำบริษัทลูก ปตท.เข้าตลาด ก็ต้องไปคุยกับ ปตท. แต่ตอนนี้ยังไม่ได้หารือกัน เพราะ ปตท.เองยังมีปัญหาเรื่องมาบตาพุด" นายกุลิศ กล่าว
          รอง ผอ.สคร. กล่าวถึงแผนการนำ บริษัท ทางยกระดับดอนเมือง(ดอนเมืองโทลเวย์) เข้าจดทะเบียนในตลาดหลักทรัพย์ว่า ขณะนี้ยังไม่มีความคืบหน้าใดๆ หลังจากได้เลื่อนมาตั้งแต่ช่วงปลายปี 51 จากผลกระทบของวิกฤติภาคการเงินของสหรัฐ โดยเรื่องดังกล่าวขึ้นอยู่กับกระทรวงคมนาคมในฐานะต้นสังกัดที่จะดำเนินการในเรื่องนี้ต่อไปอย่างไร